Toshkent davlat yuridik universiteti magistraturasiga qabul qilish tartibi toʻgʻrisidagi Nizomni tasdiqlash haqida
(resolution, 2018-07-05)

“Taʼlim toʻgʻrisida”gi Oʻzbekiston Respublikasi Qonuniga, Oʻzbekiston Respublikasi Prezidentining “Yuridik kadrlar tayyorlash tizimini yanada takomillashtirish chora-tadbirlari toʻgʻrisida” 2013-yil 28-iyundagi PQ–1990-son qaroriga muvofiq, mamlakatimizda amalga oshirilayotgan demokratik islohotlarning yuksak talablariga hamda zamonaviy xalqaro standartlarga javob beradigan yuqori malakali yuridik kadrlarni tayyorlash tizimini yanada takomillashtirish maqsadida Vazirlar Mahkamasi qaror qiladi: 1. Toshkent davlat yuridik universiteti magistraturasiga qabul qilish tartibi toʻgʻrisidagi Nizom 1-ilovaga muvofiq tasdiqlansin. 2. Adliya vazirligi va Toshkent davlat yuridik universiteti Oʻzbekiston Respublikasi Oliy va oʻrta maxsus taʼlim vazirligi hamda boshqa manfaatdor tashkilotlar bilan birgalikda magistraturaning huquq mutaxassisliklarida huquqni qoʻllash amaliyoti zaruriyatining chuqur oʻrganilishini taʼminlasin va 2014-yil 1-martgacha Vazirlar Mahkamasiga 2014/2015 oʻquv yilidan mutaxassisliklarning yangilangan roʻyxatini joriy qilish boʻyicha taklif kiritsin. 3. Vazirlar Mahkamasining 2010-yil 18-iyundagi 118-son qarori bilan tasdiqlangan Oliy taʼlim muassasalarining magistraturasiga qabul qilish tartibi toʻgʻrisidagi Nizomga 2-ilovaga muvofiq oʻzgartirish kiritilsin. 4. Oʻzbekiston Respublikasi Oliy va oʻrta maxsus taʼlim vazirligi bir oy muddatda manfaatdor vazirliklar va idoralar bilan birgalikda idoraviy normativ-huquqiy hujjatlarni mazkur qarorga muvofiqlashtirsin. 5. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosari A.I. Ikramov zimmasiga yuklansin. 1. Ushbu Nizom “Taʼlim toʻgʻrisida”gi Oʻzbekiston Respublikasi Qonuniga va Oʻzbekiston Respublikasi Prezidentining “Yuridik kadrlar tayyorlash tizimini yanada takomillashtirish chora-tadbirlari toʻgʻrisida” 2013-yil 28-iyundagi PQ–1990-son qaroriga muvofiq Toshkent davlat yuridik universiteti (keyingi oʻrinlarda TDYU deb ataladi) magistraturasiga qabul qilish tartibini belgilaydi. 2. TDYU magistraturasiga qabul mutaxassisliklar kesimida Oʻzbekiston Respublikasi Prezidenti yoki Vazirlar Mahkamasi tomonidan belgilangan davlat grantlari va toʻlov-kontrakt asosida qabul kvotalariga muvofiq amalga oshiriladi. TDYU magistraturasida ikkinchi va undan keyingi oliy maʼlumotni olish toʻlov-kontrakt asosida amalga oshiriladi. 3. TDYU magistraturasiga qabul Oʻzbekiston Respublikasi taʼlim muassasalariga qabul qilish boʻyicha Davlat komissiyasi (keyingi oʻrinlarda — Davlat komissiyasi deb yuritiladi) tomonidan kirish sinovlari natijalariga koʻra, toʻplangan ballarning reyting tizimi boʻyicha amalga oshiriladi. 4. TDYU magistraturasiga qabul qilishni tashkil etish tegishli oʻquv yili uchun tashkil etilgan TDYU qabul komissiyasiga (keyingi oʻrinlarda qabul komissiyasi deb ataladi) yuklanadi. Qabul komissiyasining joriy ishlari TDYU magistraturasiga qabul qilish ishlari boʻyicha masʼul kotib hamda masʼul kotib oʻrinbosari tomonidan amalga oshiriladi. 5. TDYU magistraturasiga qabul barcha abituriyentlar uchun teng huquqlilik, yagona qabul qoidalari va yagona tanlov asosida amalga oshiriladi. Kirish sinovlarida eng yuqori ball toʻplagan abituriyentlarning davlat grantlari boʻyicha birinchi navbatda qabul qilinish huquqi taʼminlanadi. Qolgan abituriyentlar reyting ballari asosida belgilangan toʻlov-kontrakt kvotalari doirasida qabul qilinish huquqiga egadirlar. 6. TDYU magistraturasida kirish imtihonlari test sinovlari va yozma imtihon shaklida olib boriladi. 7. Test sinovlari “Demokratik davlat va fuqarolik jamiyati qurish nazariyasi va amaliyoti asoslari”, “Mutaxassislik fanlari”, “Chet tili” fanlaridan oʻtkaziladi. 8. Yozma imtihon “Mutaxassislik fanlari” fani boʻyicha oʻtkaziladi va abituriyentlarda tahlil, tafakkur, huquqiy manbalar bilan mustaqil ishlash hamda huquqiy masalalar boʻyicha xulosalarni ifoda etish borasida qobiliyatlarni aniqlashga qaratilgan. 9. TDYU magistraturasiga qabul qilish uchun kirish sinovlari talaba magistraturada oʻqiydigan tilda topshiriladi va bu magistraturaga kirish uchun toʻldiriladigan arizada koʻrsatilishi lozim. Kirish sinovlari magistrlik mutaxassisliklari va oʻqitish tillariga koʻra alohida oʻtkaziladi. 10. TDYU magistraturasiga xorijiy fuqarolarni qabul qilish Vazirlar Mahkamasining “Xorijiy fuqarolarni Oʻzbekiston Respublikasi taʼlim muassasalariga oʻqishga qabul qilish va oʻqitish tartibini takomillashtirish toʻgʻrisida” 2008-yil 4-avgustdagi 169-son qarori hamda Oʻzbekiston Respublikasining xalqaro shartnomalari asosida amalga oshiriladi. 11. TDYU magistraturasiga koʻzi ojiz abituriyentlarni qabul qilish Vazirlar Mahkamasining 2010-yil 18-iyundagi 118-son qarori bilan tasdiqlangan Oliy taʼlim muassasalarining bakalavriatiga talabalarni qabul qilish tartibi toʻgʻrisidagi Nizomning 3-ilovasiga muvofiq amalga oshiriladi. 12. TDYU magistraturasiga qabul “yurisprudensiya” yoʻnalishi boʻyicha taʼlim olgan bakalavrlar orasidan oʻtkaziladi. 13. Qabul komissiyasi imtihonlar boshlanishidan bir oy oldin, abituriyentlar eʼtiboriga qabul qilish muddatlari, ixtisosliklar nomlanishi va TDYU magistraturasiga qabul qilish kvotasini maʼlum qiladi. 14. TDYU magistraturasiga qabul qilishda abituriyentlar qabul komissiyasiga quyidagi hujjatlarni taqdim etadilar: mutaxassislik koʻrsatilgan holda TDYU rektori nomiga ariza; oliy maʼlumot toʻgʻrisidagi diplomning asl nusxasi (yoki diplomdan koʻchirma — Oʻzbekiston Respublikasi oliy taʼlim muassasalarini davlat granti boʻyicha oʻqib tugatganlar uchun) hamda unga ilovaning asli; 3.5 x 4.5 hajmdagi 6 dona rangli fotosurat; 086–U – shakldagi tibbiy maʼlumotnoma. 15. Hujjatlar 1-iyuldan 30-iyulgacha qabul qilinadi. 16. Hujjatlar taqdim etilishi jarayonida abituriyentlar pasport va harbiy majburiyatga aloqadorlik haqidagi hujjatlarini shaxsan koʻrsatadilar. 17. Mazkur Nizomning 14-bandida nazarda tutilgan talablarga mos keladigan hujjatlar taqdim etilganda qabul komissiyasi abituriyentlarning hujjatlarini qabul qilishni rad etishga haqli emas. 18. Kirish imtihonlari boshlanishidan bir oy avval qoida tariqasida sinov imtihonlariga kiritilgan oʻquv dasturlari qabul komissiyasining axborot stendlariga va TDYU veb-saytiga joylashtiriladi. 19. Kirish imtihonlari 5 — 20-avgust kunlari oʻtkaziladi. 20. Kirish imtihonlari oʻtkazilishiga qadar qabul komissiyasi tomonidan maslahatlar tashkil etiladi. Maslahatlar jadvali qabul komissiyasi tomonidan ishlab chiqiladi va TDYU rektori tomonidan tasdiqlanadi. 21. Test sinovlari Oʻzbekiston Respublikasi Vazirlar Mahkamasi huzuridagi Davlat test markazi (keyingi oʻrinlarda — Davlat test markazi deb yuritiladi) tomonidan oʻtkaziladi. Test sinovlari uchun savollar TDYU tomonidan Oʻzbekiston Respublikasi Oliy va oʻrta maxsus taʼlim vazirligi bilan kelishilgan holda ishlab chiqilgan va tasdiqlangan oʻquv dasturlari asosida Davlat test markazi tomonidan shakllantiriladi. Bunda test sinovlari uchun savollar TDYU bilan kelishiladi. TDYU magistraturisiga qabul uchun test sinovlarini tashkil etish va oʻtkazish tartibi Davlat test markazi tomonidan TDYU bilan kelishilgan holda belgilanadi. 22. TDYU rektori buyrugʻi bilan tashkil etilgan komissiya tomonidan yozma imtihon oʻtkaziladi. Komissiya tarkibiga TDYU xodimlari bilan bir qatorda boshqa tashkilotlar vakillari ham ularning rahbarlari bilan kelishilgan holda kiritilishi mumkin. Yozma imtihon uchun savollar yurisprudensiya sohasidagi malakali mutaxassislar tomonidan tuziladi. Yozma imtihon natijalari magistraturaga qabul amalga oshirilayotgan tegishli mutaxassisliklarga muvofiq huquq sohalari mutaxassislari orasidan rektor buyrugʻi bilan tashkil etiladigan maxsus komissiya tomonidan aniqlanadi. Abituriyentning bilimlari yozma imtihonda 0 balldan 100 ballgacha baholanadi. Yozma imtihonni oʻtkazish va uning natijalarini belgilash tartibi Oʻzbekiston Respublikasi Adliya vazirligi tomonidan Oliy va oʻrta maxsus taʼlim vazirligi va TDYU bilan kelishilgan holda belgilanadi. 23. Test sinovlari boʻyicha abiturentlarning maksimal balli 200 ballni tashkil qiladi. Ushbu ballar quyidagilardan tashkil topadi: “Demokratik davlat va fuqarolik jamiyati qurish nazariyasi va amaliyoti asoslari” fani boʻyicha — 0 balldan 50 ballgacha; “Mutaxassislik fanlari” fani boʻyicha — 0 balldan 100 ballgacha; “Chet tili” fani boʻyicha — 0 balldan 50 ballgacha. 24. Magistraturaga kirishda umumiy yuqori ball 300 ballni tashkil etadi. 25. Xorijiy tillarni CEFR (Common European Framework of Reference) boʻyicha kamida V2 darajaga, IELTS (International English Language Testing System) boʻyicha 5,5 ballga yoki TOEFL (Test of English as a Foreign Language) boʻyicha 72 ballga muvofiq boʻlgan darajada bilishining rasmiy tasdigʻi toʻgʻrisidagi amaldagi xalqaro sertifikatlarga ega boʻlgan abituriyentlar “Chet tili” fani boʻyicha kirish imtihonlari topshirishdan ozod qilinadilar. Ushbu abituriyentlar uchun eng yuqori ball (50 ball) qoʻshiladi. 26. Test sinovlarida xohlagan yoʻnalish boʻyicha belgilangan maksimal ballning 55 foizi va undan kam ball toʻplagan abituriyentlar yozma imtihonlarga qoʻyilmaydi. Yozma imtihonda belgilangan maksimal ballning 55 foizi va undan kam ball toʻplagan abituriyentlar magistraturaga qabul qilinmaydi. 27. Test sinovlarining natijalari Davlat test markazining qaydnomasiga kiritiladi. Yozma imtihonlar natijalari TDYU qaydnomasiga kiritiladi. Test sinovlari va yozma imtihonlar natijalari asosida tanlov qaydnomalariga kiritiladigan kirish imtihonlarining umumiy natijasi aniqlanadi. Tanlov qaydnomasi Davlat test markazining direktori va TDYU rektori tomonidan tasdiqlanadi hamda TDYU magistraturasiga qabul qilish haqida qaror qabul qilish uchun Davlat komissiyasiga yuboriladi. 28. TDYU magistraturasiga kirish imtihonlarini qayta topshirish taqiqlanadi. 29. Abituriyentlarning kirish imtihonlari natijalari boʻyicha shikoyatlarini koʻrib chiqish uchun TDYUda Apellatsiya komissiyasi tashkil etiladi. Apellatsiya komissiyasi TDYU rektorining buyrugʻi bilan tashkil etiladi. Apellatsiya komissiyasiga shikoyatlar qabul komissiyasi tomonidan kirish imtihonlari natijalari eʼlon qilingan kundan ikki ish kuni mobaynida berilishi mumkin. Arizani koʻrib chiqish muddati ariza abituriyent tomonidan taqdim etilgan kundan boshlab ikki kundan oshmasligi lozim. 30. TDYU magistraturasiga qabul qilish toʻgʻrisidagi Davlat komissiyasi qarori 25-avgustdan kechiktirilmasdan qabul qilinishi lozim. Davlat komissiyasi tomonidan qabul qilingan qaror TDYU rektori tomonidan abituriyentlarni davlat grantlari asosida TDYU magistrantlari safiga qabul qilish toʻgʻrisida yigirma beshinchi avgustga qadar buyruq chiqarilishi uchun asos hisoblanadi. 31. Toʻlov-kontrakt asosida magistraturaga qabul qilish Davlat komissiyasi qaroriga asosan TDYU va yuridik hamda jismoniy shaxslar oʻrtasida kontrakt (shartnoma) tuzish va kontrakt toʻlovi miqdorini 15-sentabrgacha toʻlash sharti bilan TDYU rektori buyrugʻi bilan rasmiylashtiriladi. Belgilangan namunadagi shartnoma blanklari qabul komissiyasi tomonidan imtihondan oʻtish natijalari eʼlon qilingan kundan boshlab beriladi hamda TDYU rahbari va bosh buxgalteri imzosi bilan yuridik shaxslar uchun 3 nusxada va jismoniy shaxslar uchun 2 nusxada rasmiylashtiriladi. 32. Oʻzbekiston Respublikasi Prezidentining davlat stipendiyalari va nomli davlat stipendiyalari bilan taqdirlangan abituriyentlar TDYU magistraturasiga davlat granti asosida umumiy qabul kvotasi doirasidan tashqarida tanlangan magistratura mutaxassisligi bakalavriatning taʼlim yoʻnalishiga mos kelgan taqdirda qabul qilinadilar. 33. TDYU magistraturasiga qabul qilingan abituriyentlarning kirish imtihonlari test sinovlari va yozma imtihon natijalaridan tegishli koʻchirmalar ularning shaxsiy hujjatlar yigʻma jildlariga tikib qoʻyiladi. TDYU magistraturasiga qabul qilinmagan abiturentlarning kirish imtihonlari test sinovlar va yozma imtihon natijalari 6 oy davomida saqlanadi va undan soʻng belgilangan tartibda yoʻq qilinadi. 34. Test sinovlari oʻtkazilishi bilan bogʻliq xarajatlarni qoplash Davlat test markazi tomonidan taqdim etiladigan hisob-kitobga muvofiq, TDYU budjetdan tashqari mablagʻlari hisobiga amalga oshiriladi. 35. Mazkur Nizom talablari buzilishida aybdor boʻlgan shaxslar qonun hujjatlarida belgilangan tartibda javob beradilar. 36. Ushbu Nizomni qoʻllashda yuzaga keladigan nizolar qonun hujjatlarida belgilangan tartibda hal etiladi. 1-bandning ikkinchi xatboshi quyidagi tahrirda bayon qilinsin: “Ushbu Nizom harbiy taʼlim muassasalariga, Oʻzbekiston Respublikasi Prezidenti huzuridagi Davlat boshqaruvi akademiyasi va Toshkent davlat yuridik universiteti magistraturalariga nisbatan tatbiq etilmaydi”.